ועדת הכספים, כנסת 20, פרוטוקול מספר 183, 2015-12-02 09:30

יצחק וקנין: שלום לכולם, אני מתכבד לפתוח את הדיון.

יצחק וקנין: על סדר היום - צו הבלו על דלק (פטור והישבון), התשע"ו-2015 - סולר המשמש כמלאי גיבוי ליצור חשמל.

יצחק וקנין: מי מציג את הנושא?

<קובי בוזו: הצו שלפנינו הוא צו פטור.

<קובי בוזו: השתכנענו, אחרי שדיברנו עם משרד התשתיות, רשות החשמל, כשביקשו מאתנו, החברות החדשות שמייצרות חשמל שנכנסו בשנה שנתיים האחרונות וייכנסו בעתיד – חייבו את החברות להחזיק במלאי של סולר כגיבוי, כדי שאם תהיה תקלה בגז הטבעי, יצטרכו לייצר חשמל עם סולר.

<קובי בוזו: ביקשו מאתנו להכיר במלאי בפטור מבלו.

<קובי בוזו: היום יש על סולר כמעט 3 שקלים על כל ליטר, כך שמדובר על מלאים גדולים ולכן גם סכומים גדולים, לכן ניסחנו, בשיתוף משרד התשתיות ורשות החשמל, את הצו שמעניק פטור מלא מבלו על המלאי.

<קובי בוזו: מדובר בפטור שהוא חד פעמי.

<קובי בוזו: זאת אומרת, החברה תרכוש את הדלק, תאחסן אותו במיכלים.

<קובי בוזו: היא תקבל את הדלק הזה בפטור, ולאחר מכן, ברגע שהיא תשתמש או תחדש, זאת אומרת – אם נניח צריך את הדלק כדי להריץ את המנועים, או בזמן שיא, להשתמש בסולר כגיבוי לגז הטבעי, אז הם ירכשו אחרי תקופה את הסולר כדי להמשיך למלא את הבריכה, וכך יינתן הפטור באופן חד פעמי.

<קובי בוזו: אנחנו גם נבקש אישור של משרד האנרגיה כמה כל חברה צריכה, כמה הוא מחייב אותה להחזיק, וכך, בהתאם, ניתן את הפטור.

<קובי בוזו: דבר נוסף שנמצא בצו, זה התאריך של הצו.

<קובי בוזו: אנחנו כבר היינו במגעים עם משרד האנרגיה ועם החברות והיינו מוכנים עם צו כמעט מוכן לקראת חודש דצמבר, 2014.

<קובי בוזו: באותו זמן הממשלה נפלה, ולא היה לנו שר - - -

יצחק וקנין: להחיל אותו מינואר?

<קובי בוזו: כן, אנחנו רוצים להחיל אותו מינואר.

<קובי בוזו: אם היה רצף של הממשלה וועדת הכספים, וכו', היינו באים כבר בינואר עם הצו מוכן.

יצחק וקנין: מישהו רוצה לומר משהו לפני שנתחיל את ההקראה?

<קובי בוזו: "תיקון סעיף 3.

<קובי בוזו: אחרי סעיף 3(א)(1) לצו הבלו על דלק (פטור והישבון), התשס"ה-2005 יבוא: "(1א) סולר אשר מנהל מינהל החשמל אישר כי הוא משמש כמלאי גיבוי בידי בעל רישיון ייצור חשמל למתקן לייצור אנרגיה חשמלית המוזן בגז טבעי והספקו המתוקן של לפחות אחד ממתקניו עולה על 100 מגוואט...."

<שלומית ארליך: תסביר למה 100 מגוואט.

<קובי בוזו: בתקנות משק החשמל נקבע שיצרן חשמל פרטי יחויב במלאי גיבוי בתחנות שהן מעל 100 מגוואט.

יצחק וקנין: מתחת ל-100 מגוואט הוא לא מחויב להחזיק מלאי, אני מבין.

<קובי בוזו: או אין לו רישיון.

<קובי בוזו: "...

<קובי בוזו: כל עוד הסולר משמש מלאי גיבוי, ובלבד שהתקיימו בו תנאים אלה: הסולר לא נרכש לפני י' בטבת, התשע"ה (1 בינואר, 2015) ורכישת הסולר אינה מהווה חידוש של מלאי גיבוי שהיה קיים לפני מועד זה לרבות ריענון של דלק כאמור;..." זה עניין התאריך, וגם עניין החד פעמיות.

<שלומית ארליך: זאת אומרת שגם אם הוא משתמש בדלק הזה, עדיין את הבלו עדיין הוא לא יקבל שוב עבור המכסה החסרה הזאת.

<קובי בוזו: הוא ישלים את המכסה בלי פטור כיוון שהסולר שימש כבר כבעירה.

<שלומית ארליך: זה מה שאתם בודקים?

<קובי בוזו: אנחנו נבקש הצהרה כל תקופה של כמה מלאי יש להם, ולראות שבאמת נשאר אותו מלאי.

<שלומית ארליך: איך אתם יודעים מה המלאי הראשוני שיש להם?

יצחק וקנין: כל אחד יש לו מכסה שנקבעת לו מראש, אני חושב.

<קובי בוזו: יהיה אישור ממשרד האנרגיה.

יצחק וקנין: יש מכסות שקבועות על ידי משרד האנרגיה, שקובע לכל אחד לפי הגודל שלו, בהתאם לזה הוא חייב להחזיק מלאי.

יצחק וקנין: זה קיים לא רק בנושא הזה.

יצחק וקנין: כל מקום זה בצורה אחרת.

<קריאה: - - -

יצחק וקנין: ודאי, ודאי.

יצחק וקנין: אחרת זו תהיה דלת מסתובבת שלא נגמרת.

<קובי בוזו: ממשיך בקריאה: "(ב) התקיים אחד מאלה: מנהל מינהל החשמל אישר כי הסולר הוא בכמות המבטיחה למתקן לייצור חשמל 100 שעות הפעלה רציפות בעומס ייצור מלא;"

<שלומית ארליך: למה 100 שעות?

<קובי בוזו: זה מה שמחייבים אותם, מינימום 100 שעות.

<קובי בוזו: "(2) הסולר הוא בכמות המבטיחה למתקנים לייצור חשמל למעלה מ-100 שעות הפעלה רציפות בעומס ייצור מלא ובלבד שמנהל מינהל החשמל אישר את הכמות האמורה ושר האוצר אישר את הפטור על כמות זו.

<קובי בוזו: לעניין פסקה זו "רישיון ייצור חשמל" – "רישיון ייצור" כהגדרתו בסעיף 2 לחוק משק החשמל, התשנ"ו-1996 (להלן – חוק משק החשמל) או "רישיון מותנה" כהגדרתו בתקנות משק החשמל (יצרן חשמל פרטי קונבנציונאלי), התשס"ה-2005; "מנהל מינהל החשמל" – "המנהל" כהגדרתו בחוק משק החשמל".

יצחק וקנין: כן, רבותי.

יצחק וקנין: הערות?

<שמשון ברוקמן: אני מחברת חשמל, יחידת הדלקים.

<שמשון ברוקמן: אני מברך על הפטור הזה, אבל תמוה בעיניי שהוא לא אחיד, לא לכל שחקני משק החשמל.

<שמשון ברוקמן: חברת חשמל שמחזיקה מלאי מאד גדול של סולר, ביקשה מרשות המסים שהמלאי, אותו מלאי מת שהיא חייבת להחזיק, כפי שהוגדר לה על ידי משרד האנרגיה כמלאי חירום, יהיה פטור מבלו.

<שמשון ברוקמן: היא קיבלה סירוב.

<שמשון ברוקמן: לכן, היום נוצר מצב - - -

יצחק וקנין: כמה מלאי אתם מחזיקים?

<שמשון ברוקמן: אנחנו מחזיקים מלאי של 200 אלף טון.

יצחק וקנין: ואתם לא מקבלים את הפטור?

<שמשון ברוקמן: לא.

יצחק וקנין: למה?

<שמשון ברוקמן: כי הפטור הזה הוא פטור שמחריג תקופה ואומר שהוא רק לחדשים.

<שמשון ברוקמן: זאת אומרת, היצרנות הפרטית מקבלת פטור והיצרן הציבורי לא ניהנה מהפטור הזה, וגם אזרחי מדינת ישראל, שמחיר החשמל שלהם נקבע לפי התשומות של חברת חשמל – גם אלה שקונים חשמל פרטי המחיר שלהם צמוד למחיר חברת חשמל – לא נהנים מהפטור הזה.

<שמשון ברוקמן: לכן, כל מה שאני מבקש, למרות שקיבלנו סירוב לפני מספר שנים, כשפנינו לרשות המסים, שגם המלאי של חברת חשמל יהיה לו פטור, ומאד קל – כשחברת חשמל תחדש, בדיוק כמו שיש פה כמות של 100 שעות אפשר יהיה לטפל בזה - - -

יצחק וקנין: אתה יכול להסביר לי למה חברת חשמל מוחרגת?

<קובי בוזו: קודם כל, כשהם פנו אלינו לפני מספר שנים אז היה מדובר על מלאי שהם גם רכשו לפני למעלה מעשור.

יצחק וקנין: אני שואל – כרגע, ברגע שהפטור הזה ייכנס, הם יהיו בתוך הפטור הזה?

<קובי בוזו: הם יהיו רק אם יגדילו להם את הכמות, מעבר לכמות שהם מחזיקים היום.

יצחק וקנין: כדי שנשכיל – רשות המסים, מה ההסבר שחברת חשמל לא מקבלת את הפטור הזה?

<רוית נעים: חברת החשמל תקבל את הפטור הזה- - -

יצחק וקנין: זאת אומרת, אם היא היום תחדש את המלאים שלה, היא תקבל - - -

<רוית נעים: לא עבור חידוש מלאי, כי המלאי הזה – מדובר במלאי ישן שנרכש לפני למעלה מעשור, כאשר המס על הסולר היה 30 אגורות לליטר.

יצחק וקנין: אתם משתמשים במשך השנה במלאי הזה, או שהוא עומד כאבן שאין לה הופכין?

<שמשון ברוקמן: רק בקיץ האחרון, במשך חודשיים וחצי, השתמשנו ב-80 אלף טון.

יצחק וקנין: וכמה אמרת שיש לכם, 200 אלף טון?

<שמשון ברוקמן: כן.

יצחק וקנין: כלומר, בכמעט חצי מהכמות השתמשתם, זה מה שאתה אומר?

<שמשון ברוקמן: אני אומר שצריכת הסולר היא בדרך כלל לגיבוי, זה לא דלק עיקרי, אבל המלאי המת הזה, אותו מלאי שאנחנו מחויבים להחזיק – יושב פה נציג של רשות החשמל - - -

יצחק וקנין: אני רוצה להבין את הרציונאל של חברת חשמל לעומת גופים אחרים שכרגע אתם נותנים להם אישור להחזיק מלאי מסוים.

<רוית נעים: זה לא לעומת, גם חברת חשמל ככל שהיא תגדיל את המלאים שלה – כל מלאי שיירכש או שנרכש החל מ - - -

יצחק וקנין: למה היא צריכה להגדיל את המלאים שלה?

יצחק וקנין: היא צריכה להחזיק היום מלאי של 200 - - -

<רוית נעים: ככל שהיא תידרש.

יצחק וקנין: גוף אחר שאישרתם לו להחזיק הוא מקבל פטור?

<קובי בוזו: רק אם הוא רכש אחרי ינואר, 2015.

<רוית נעים: כן.

<רוית נעים: גם חברת חשמל.

<רוית נעים: כל מלאי שיירכש, או שנרכש החל מה-1.1, לצורך העניין הזה – כמלאי גיבוי, שהוא ליצרן חשמל שעובד על גז מקבל, גם חברת חשמל תקבל.

יצחק וקנין: זאת אומרת שאם חברת חשמל מחזיקה היום כ-200 אלף טון סולר, והיא השתמשה ב-80 אלף בשנה זו והיא צריכה להשלים את המלאי ל-200.

יצחק וקנין: היא תקבל עבורו פטור?

<שלומית ארליך: היא לא תקבל.

יצחק וקנין: זאת אומרת, שאם אישרתם למישהו 200 אלף או 100 אלף לפני התקופה, הוא לא יקבל על זה פטור, גם כשהוא ישלים.

<רוית נעים: הפטור הוא חד פעמי, הוא ניתן במועד הרכישה.

<רוית נעים: חברת חשמל, כשרכשה את הדלק הזה לפני למעלה מעשור, כאמור, מעבר לזה ששילמה שיעורי בלו שלא קיימים היום בשוק, של 3 שקלים לליטר, ומעל 3 שקלים לליטר – התעריף הזה, העלות של הבלו, גולמה במחיר החשמל, לפי נתונים שהיו לנו, כשהם פנו בבקשה לפני 6-5 שנים, בהקשר הזה.

<רוית נעים: גם מהסיבה הזו, וגם משיקולים תקציביים, בזמנו, אנחנו לא אישרנו, וכל כמות נוספת שתירכש על ידי חברת חשמל – הם יקבלו פטור בדיוק כמו כל הגופים האחרים.

יצחק וקנין: הוא מדבר על כך שאפילו פעם אחת הוא לא קיבל.

<קריאות: - - -

<קובי בוזו: - - - הכפלנו את הבלו משנת 2005 ועד היום, ו - - -

<רוית נעים: היום נטל המס הרבה יותר גבוה, ועוד פעם – מדובר בדלק - - -

יצחק וקנין: - - - שהדלק לא כל כך יקר, אבל הבלו זו מעמסה מאד.

<רוית נעים: זה מה שציינו – כשהדלק הזה נרכש על ידי חברת חשמל, שיעורי הבלו היו מאד נמוכים, יחסית להיום – 30 אגורות, לעומת 3 שקלים, היום.

<רוית נעים: מה גם שהבלו הזה גולגל בתעריף החשמל על הצרכנים.

<רוית נעים: לכן, לא ראינו סיבה.

<רוית נעים: גם לפי חוק מסים עקיפים, חברת חשמל לא היתה עומדת - - - כי הם פנו אלינו בבקשה לקבל החזר על הבלו ששולם.

<רוית נעים: חוק מסים עקיפים קובע שאם המס גולגל על הצרכן, אז החייב במס לא יקבל החזר.

יצחק וקנין: מה אתה יכול להשיב לזה?

יצחק וקנין: יש היגיון במה שהם אומרים.

<שמשון ברוקמן: אני אמשיך את הטיעון.

<שמשון ברוקמן: כל חברות הדלק שמחזיקות דלק למשק לשעת חירום, פטורות מבלו.

<שמשון ברוקמן: התשובה שקיבלנו בזמנו משלטונות המס היתה תשובה לגיטימית, מבחינתי, אילולא עכשיו הם היו אומרים – רגע, איפה ואיפה.

<שמשון ברוקמן: שחקנים חדשים, שאמורים להתחרות בחברת חשמל, יקבלו את הפטור הזה, והשחקן הישן, אמרנו לו – לא, ואנחנו חוזרים ואומרים לו – לא.

<שמשון ברוקמן: בסופו של דבר, אם ההחלטה תישאר בעינה, את הכסף זה משלם הציבור.

<שמשון ברוקמן: חברת חשמל היא כלי שמגלגלת את הטבות המסים של שלטונות המס על הציבור.

<שמשון ברוקמן: לכן, חברי הכנסת, כשהם מתייחסים להצעה של רשות המסים - - - אל"ף, אני חושב שיש כאן משהו מפלה בין היצרן הפרטי ליצרן הציבורי, שאת זה צריך לקחת בחשבון.

<שמשון ברוקמן: דבר שני, או שיש מסים, או שאין מסים.

<שמשון ברוקמן: המסים יקרים.

<שמשון ברוקמן: הטענה שקנינו את הדלק לפני 15 שנה היא לא נכונה.

<שמשון ברוקמן: אנחנו רק במשבר הגז קנינו 2 מיליון טון של סולר.

<שמשון ברוקמן: לכן אני חושב - - -

<רוית נעים: קיבלתם.

<רוית נעים: היתה הוראת שעה בתקופה הזו.

<שמשון ברוקמן: חברת חשמל, ממה שאני מבקש – לא אמורה ליהנות.

<שמשון ברוקמן: מי שייהנה זה הציבור, בגלל שהתשלומים שאנחנו משלמים דרך רשות החשמל, מגולגלים לציבור.

<שמשון ברוקמן: לכן אני חושב שפה הציבור לא ניהנה מהפטור הזה, אלא יזמים פרטיים.

<שמשון ברוקמן: לדוגמה, 20 אלף טון, נתנו להם פטור של 80 מיליון שקל.

<שמשון ברוקמן: למה?

<שמשון ברוקמן: – ככה.

יצחק וקנין: אבל הפטור הזה הוא חד פעמי.

<שמשון ברוקמן: חד פעמי, אנחנו מדברים על חד פעמי.

<שלומית ארליך: גם לעניין טענת האפליה – אתה לא יכול להגיד שיש כאן אפליה, שיצרנים אחרים מקבלים, וחברת חשמל –לא, כי אנחנו מדברים על מצב שבו קובעים פה תאריך תחילה.

<שלומית ארליך: מתאריך תחילה זה – כולם יקבלו, גם אם חברת חשמל תגדיל את המלאי שלה, היא תהיה זכאית לקבל את הפטור הזה.

<קריאות: - - -

<רוית נעים: אני רוצה גם להתייחס לטענה שיש כאן אפליה לעומת יצרני דלק אחרים, לא יצרני חשמל, כי באמת יש לנו בצו הבלו על דלק, הוראה שקובעת פטור על דלק שמשמש כמלאי או כמלאי ביטחוני כמשמעותם בחוק ההסדרים, כל עוד הוא משמש כמלאי.

<רוית נעים: כלומר, הוא התייחס פה לפטור שיש ליצרני הדלק, שבאמת מחויבים מכוח חוק הסדרים – וזה סעיף שקיים יותר משני עשורים.

<רוית נעים: מאז ומעולם היה פטור לחברות דלק שמחזיקות מלאי כמלאי חירום אזרחי, וגם ביטחוני.

<רוית נעים: הפטור הזה קיים רק ליצרני דלק, לא ליצרני חשמל.

<רוית נעים: הוא גם מתחבר לעובדה שהמלאי זה מאוחסן במקומות ייצור וחוק הבלו קובע שכל עוד מקומות אחסון של דלק, כמו קצ"א, תש"ן, פי גלילות, אלה מקומות שעד שהדלק לא יוצא משם לא מגיע מועד החיוב במס, זה מעין מחסנים רשומים כמו במכס, כשהטובין מועברים למחסן רישוי, אז אותו הדבר יש לנו בחוק הבלו.

<רוית נעים: אם הדלק הזה מוזרם בצנרת תת קרקעית למקומות אחסון של דלק אז יש דחיית מס.

<רוית נעים: אז בעצם, זו מעטפת אחת שהיצרנים ניהנים.

<רוית נעים: היום אנחנו קובעים פטור לא ליצרני דלק, ולכן ההשוואה, הניסיון להיכנס לסעיף הזה שנעשה לפני 10 שנים, כשחברת חשמל פנתה, זה לא היה רלבנטי עבורם.

<רוית נעים: הסעיף הזה, כמובן שברגע שהחלטנו ללכת בבקשה של משרד התשתיות לצו הזה כדי להקל על יצרני החשמל הפרטיים, אנחנו כמובן ניסחנו את הצו כך שגם חברת חשמל, ככל שתרכוש – אנחנו מבינים שיש כוונה להגדיל את כמויות המלאי בעתיד, גם הם יקבלו.

<רוית נעים: הצו נוסח כך שגם חברת חשמל תהיה בפנים.

<שמשון ברוקמן: ואחסון חברת חשמל נמצא באותם מסופים.

יצחק וקנין: חברת "דלק" מחויבת להחזיק על פי חוק את המלאי.

יצחק וקנין: אתה לא ספק דלק.

יצחק וקנין: אתה לא מספק את זה לתחנות דלק וכל מיני גורמים.

יצחק וקנין: אתה מחזיק את המלאי הזה בשבילך, לעצמך.

יצחק וקנין: זה לא אותו הדבר, כשמחזיקים את המלאי הזה כי המציאות מחייבת אותם, למקרה ביטחוני או מקרה אחר.

יצחק וקנין: גם בצבא אותו הדבר.

יצחק וקנין: אני מבין את הרציונל, ולכן אני לא חושב שאתה יכול ליהנות פעמיים.

יצחק וקנין: עוד הערות?

יצחק וקנין: מי בעד הצו?

יצחק וקנין: בעד – רוב

יצחק וקנין: הצו אושר.

יצחק וקנין: אני מודה לכם, הצו אושר.